b'\n_START_ARTICLE_\nJovsi\n_START_SECTION_\n\xc5\xbdivalstvo in rastlinstvo\n_START_PARAGRAPH_\nJovsi so naravoslovno bogato obmo\xc4\x8dje poplavnega in mo\xc4\x8dvirnega sveta, ki ga odlikuje velika pestrost rastlinskih in \xc5\xbeivalskih vrst. Tu gnezdi okoli 60 pti\xc4\x8djih vrst, o katerih so ornitologi zbrali veliko podatkov. Tu redno ali ob\xc4\x8dasno prebiva nekaj evropsko pomembnih vrst: orel belorepec (Haliaeetus albicilla), zlatovranka (Coracias garrulus), \xc4\x8drna \xc5\xa1torklja (Ciconia nigra), bela \xc5\xa1torklja (Ciconia ciconia), kozica (Gallingo gallingo), ter kosec (Crex crex) in \xc4\x8drno\xc4\x8deli srakoper (Lanius minor), ki sta evropsko ogro\xc5\xbeeni vrsti. \xc5\xa0tevil\xc4\x8dne so: bi\xc4\x8dja trsnica (Acrocephalus schoenobaenus), prepelica (Sylvia communis) in kobili\xc4\x8dar (Locustela nevia)._NEWLINE_Regulirana re\xc4\x8dica \xc5\xa0ica in nekdanje re\xc4\x8dne mrtvice so mresti\xc5\xa1\xc4\x8da ve\xc4\x8d vrst dvo\xc5\xbeivk, metulj mo\xc4\x8dvirski cekin\xc4\x8dek (Lycaena dispar) pa \xc5\xbeivi na obre\xc5\xbenih rastlinah._NEWLINE_Med 132 rastlinskimi vrstami so tudi nekatere zelo redke: navadni ka\xc4\x8dji jezik (Ophioglossum vulgatum), mo\xc4\x8dvirska kukavica (Orchis palustris), navadna vodna le\xc4\x8dica (Wolffia arrhiza) in lasasti dristavec (Potamogeton trichoides).\n_START_SECTION_\nKo\xc5\xa1\xc4\x8deva pot\n_START_PARAGRAPH_\nNa obmo\xc4\x8dju Jovsov je urejena tudi Ko\xc5\xa1\xc4\x8deva pot, dolga 1 km, ki vodi od Kapel do obrobja Jovsov. Ozna\xc4\x8dilo z informativnimi tablami in uredilo jo je Turisti\xc4\x8dno dru\xc5\xa1tvo Kapele. V sredi\xc5\xa1\xc4\x8du naselja je tudi informacijska soba s panoji in drugimi animacijami. Na koncu poti v Jovsih je tudi opazovalni stolp.'